KIRJALLINEN KYSYMYS E-2457/00

esittäjä(t): Elizabeth Lynne (ELDR) komissiolle

(24. heinäkuuta 2000)

Aihe: Tuberkuloosin hävittäminen

Queluzissa järjestetyssä EU:n ja Yhdysvaltain vuoden 2000 huippukokouksessa EU toisti HIV:n ja AIDS:in, malarian ja tuberkuloosin torjuntaa koskevan tärkeän sitoumuksensa.

Voisiko komissio vahvistaa mihin käytännön toimiin se aikoo ryhtyä tukeakseen tuberkuloosin hävittämistä, erityisesti Afrikassa ja Aasiassa, ja minkä verran määrärahoja varataan eri ohjelmia varten?

Maailman terveysjärjestön (WHO) ilmoituksen mukaan huonosti valvottu tai puutteellinen tuberkuloosin hoito on kansanterveyden näkökulmasta haitallisempaa kuin täysin hoitamatta jättäminen. WHO:n suosittelema hoitostrategia tuberkuloosin diagnosointia ja hoitoa varten on valvottu hoito DOTS (Directly Observed Treatment Short-course). Onko DOTS-strategia komissionkin mielestä tehokkain tuberkuloosin diagnosointi- ja hoitomenetelmä?

Poul Nielsonin komission puolesta antama vastaus

(25. syyskuuta 2000)

Useimmissa tuberkuloositapauksissa tauti voidaan parantaa, jos lääkkeitä otetaan koko hoidon keston ajan. Ongelmia syntyy, jos lääketoimituksissa on keskeytyksiä tai jos potilas lopettaa hoidon tuntiessaan olonsa paremmaksi. Tällöin tuberkuloosibasilli nimittäin kehittyy vastustuskykyiseksi lääkkeille. Maailman terveysjärjestö (WHO) suosittelee tuberkuloosin hoitoon DOTS-strategiaa (sanoista directly observed treatment, short-course), joka on laadittu ohjelmista 20 vuoden aikana saatujen kokemusten perusteella. Tämä strategia on omaksuttu valtaosassa Afrikan ja Aasian maita, ja sitä tuetaan yhteisön

varoin. Tuberkuloosin torjunta on erottamaton osa terveydenhoitojärjestelmiä. Tuberkuloosin tehokkaan torjunnan ja hoidon pitäisi olla osa jokaisen maan kansallista terveysohjelmaa, ja niitä pitäisi rahoittaa kansallisista talousarvioista. Mutta koska tarpeet ovat moninaisia ja terveydenhoitoon varatut varat riittämättömiä, erityisesti kehitysmaiden tuberkuloosiohjelmat ovat usein olleet ulkoisen avun varassa.

Monet yhteisön tekemistä aloitteista ovat merkittäviä tuberkuloosin torjumisessa Euroopassa ja muualla maailmassa. Yhteisön Eurooppaa koskevat aloitteet pitävät sisällään tartuntatautien epidemiologisen seurannan ja valvonnan yhteisön verkoston(1), jonka avulla tartuntatautien parissa työskentelevät laitokset ja terveysviranomaiset ovat jatkuvasti yhteydessä toisiinsa, sekä immuunikatoa (aids) ja muita tartuntatauteja koskevan yhteisön toimintaohjelman(2), josta rahoitetaan hankkeita kuten Euro-TB:tä (tuberkuloosin seuranta WHO:n Euroopan alueen 51 maassa, joihin sisältyy myös monia Aasian maita).

Yhteisö antaa mittavaa tukea terveydenhoitojärjestelmien vahvistamiseksi kehitysmaissa tuberkuloosin torjunta mukaan luettuna. Yhteisön politiikassa on tarkoituksellisesti suosittu tällaista järjestelmälähtöistä suhtautumistapaa. Siitä johtuen ei ole käytettävissä yksityis- ja tautikohtaista tietoja siitä, miten paljon yhteisön kehitysyhteistyövaroja on käytetty tuberkuloosin torjuntaan. Yhteisön vuonna 1998 tekemät rahoitussitoumukset terveydenhoidon, aidsin ja väestön aloilla olivat reilusti yli 700 miljoonaa euroa ja edunsaajina oli yli sata kehitysmaata.

Kehitysmaiden kanssa toteutettavaa erityistä tutkimusyhteistoimintaa, jossa keskitytään uusien lääkkeiden, diagnostiikan ja rokotteiden kehittämiseen ja testaamiseen, hallinnoidaan yhteisön tavanomaisista tutkimusmäärärahoista. Vuosina 19941998 tuberkuloosin tutkimiseen käytettiin noin 3,5 miljoonaa euroa.

Osana köyhyyden vähentämistoimia komissio valmistelee neuvostolle paraikaa tiedonantoa ehdotetusta tärkeimpiä tartuntatauteja (tuberkuloosi, malaria ja ihmisen immuunikatovirus (HI-virus) / aids) koskevasta nopeutetusta toiminnasta. Yhteisön uusi aloite tarjoaa puitteet innovatiivisille ja yhtenäisille strategioille tuberkuloosin torjumiseksi. Komissio järjestää yhdessä WHO:n ja Yhdistyneiden Kansakuntien Aids-ohjelman kanssa tätä uutta aloitetta koskevan korkean tason pyöreän pöydän keskustelun Brysselissä 28. syyskuuta 2000.

(1) Euroopan parlamentin ja neuvoston päätös N:o 2119/98/EY, tehty 24. syyskuuta 1998 (EYVL L 268, 3.10.1998).

(2) Euroopan parlamentin ja neuvoston päätös N:o 647/96/EY, tehty 29. maaliskuuta 1996 (EYVL L 95, 16.4.1996).